மதுப்பழக்கமும் ஆரோக்கியமும் ஒன்றுக்கு ஒன்று இணக்கமில்லாதவை. குடிப்பழக்கம் மிக மோசமாக உங்கள் உடல்நிலையைப் பாதித்திருக்கும். அதை பழைய வடிவத்துக்குக் கொண்டுவரவேண்டியது உங்கள் பொறுப்பு, கடமை. உங்கள் உடலை உறுதி செய்ய முடிவெடுங்கள். அதற்கான வேலையில் இறங்குங்கள். புகைபிடிப்பது, பாக்குப் போடுவது மாதிரி ஏதாவது பழக்கம் இருந்தால் அது உங்கள் உடல்நிலையை இன்னும் மோசமாக்கும். அதை உடனே நிறுத்துங்கள். உங்களுக்கு மகிழ்ச்சி தரும் உடல் உழைப்புகளில் ஈடுபடுங்கள். ஊட்டச்சத்து தரும் உணவுகள் பற்றி நிபுணர் யாரிடமாவது ஆலோசனை பெறுங்கள். முறையான, சமச்சீரான உணவு முறையைப் பின்பற்றுங்கள். உடற்பயிற்சி என்பது மிக மிக சக்திவாய்ந்த ஒரு கருவி. நம் சக்தியையும் கவனத்தையும் உடற்பயிற்சியின் பக்கம் திருப்புவதன் மூலமாக குடிப்பழக்கம் தொடங்கி பல தீய பழக்கங்களிலிருந்து விடுபட முடியும். ஆரோக்கியமான வாழ்க்கையை வாழ்வது என்கிற முடிவின் மூலமாக உங்கள் வாழ்க்கைக்குப் புது அர்த்தம் கொடுங்கள். இப்படி வாழ்க்கை முறையைத் திசை திருப்புவதால், பல பாடங்களைக் கற்றுக்கொள்வீர்கள். உங்கள் உடல் உறுதியாக ஆக, உங்கள் மேலேயே உங்களுக்கு ஒரு மதிப்பு வரும். இந்த உணர்வு கோபம், பதற்றம், மன உளைச்சல் இவற்றையெல்லாம் தடுக்க உதவும். அடுத்த கட்டத்துக்கு உங்களை நகர்த்தும்.